**Referat af læsekredsmødet d. 28. oktober 2022**

**Referat af møde i læsegruppen hos Geneviève fredag den 28. oktober 2022**

Vi havde læst **Michel Houellebecq. ‘L’anéantir’**

Vi er pt. 7 i gruppen, og vi mødtes efter aftale hos Geneviève Munck i Århus.

Vi var 6, der deltog i mødet.

Vi begyndte med kaffe og rundstykker og talte lidt om løst og fast., inden selve diskussionen om romanen gik i gang.

Diskussionen af romanen foregik på en hyggelig måde, enhver kunne bidrage med det, hun nu havde lyst til at bidrage med. Ikke alle sagde lige meget, men det er vel i sagens natur også lige meget, hvis blot de tilstedeværende ikke føler, at der ikke er plads til at komme til orde og sidder og brænder inde med, hvad de havde på hjerte.

Da læsekredsen er i sin startfase, regner vi med næste gang at bruge lidt tid på at afklare om formen hidtil har været til medlemmernes tilfredshed, eller om vi skal ændre på konceptet og bede om mere struktur på diskussionen.

Under diskussionen af romanen var der grundlæggende uenighed om romanens fortræffeligheder. Nogle var skuffede over, at Michel Houlebecq i starten af romanen lagde op til en masse spændende højaktuelle farer i samfundet (politik, hackning, efterretningstjeneste osv), som han ikke behandlede færdig i romanens slutning. Andre var af den opfattelse, at netop romanens slutning var med til at pege på det, som virkelig er vigtigt her i livet, nemlig de menneskelige relationer. Jeg tillader mig her at citere fra Rune Lykkebergs anmeldelse af ’Anéantir’ i Information fra 7. januar 2022.

”»Måske kunne de finde et nyt momentum, et nyt afsæt og begynde et nyt liv; han havde under alle omstændigheder behov for håbet.«

Denne fælles, intense bestræbelse på at genskabe forbindelsen og finde den chance midt i det vestlige forfald, som Houellebecqs helte aldrig tidligere har haft, bliver en skrøbelig, insisterende kamp for at genoprette livet overhovedet. Den store terrorfortælling accelererer ikke som tidligere mod et altomfattende destruktivt klimaks, men marginaliseres overraskende, som historien skrider fremad. Paul opdager endda, at hans egen far også havde været optaget af dette terrornetværk inden sin død. Destruktionen er ikke længere et chok, men en velkendt konstans, som man kan finde sprækker i. Og her er Pauls søster og kone de virkelige helte i historien.

Sammenbruddet er på den måde ikke en pointe, men en præmis for menneskelivet i Anéantir – ligesom det et par årtier inde i det 21. århundrede er blevet en almindelig antagelse.

Vi har ikke længere brug for et attentat på en triumferende fortælling om det sejrende Vesten, for den tristesse, som var Houellebecqs modfortælling for 25 år siden, er i dag blevet til den offentlige stemning. Alle erkender, at noget er helt galt, selv om vi er uenige om, hvad det er.

Michel Houellebecqs lange nye roman er indimellem ujævn, og ikke alle fortællinger i den er lige overbevisende. Men Anéantir er også et virkeligt nybrud i forfatterskabet. Den giver os helte, som prøver at sætte livet og menneskene sammen igen i en verden, der er gået i stykker, og den viser et håb for, hvordan vi midt mellem modernitetens ruiner kan genfortrylle de affortryllede forhold, familier og kærlighed. Det er et af de bedste bud på den modfortælling, vi har brug for her et par årtier inde i det 21. århundrede.”

I forhold til læsegruppens videre arbejde, besluttede vi denne gang, at deltagerne skiftes til at foreslå/ bestemme en roman / et værk, som alle så skal læse til den følgende læsekreds og diskutere i fællesskab på læsekredsmødet.

Charlotte Schmidt blev den første som skulle foreslå et værk, og hun foreslog, at vi skulle læse nedenstående roman til læsekredsen d. 17. marts 2023

**Annie Ernaux: Les années (2008)**

**Rækkefølge af Forslagsstillere vedr. hvilket værk vi fremover skal læse og diskutere:**

Charlotte
Mie
Poul
Ulla
Kirsten
Anne
Geneviève

Referent

Ulla Pedersen

Næste læsekredsmøde bliver den 17. marts 2023 kl. 10.00- 12.00 hos Geneviève Munck i Aarhus.

Til denne dato har vi læst og forberedt os på diskussion af:

Annie Ernaux: Les années (2008)

Bogen købes hos Geneviève Munck i Aarhus

GMIBS
Klostergade 33, 1. sal
8000 Aarhus C
Telefon: 86 19 50 42
på e-mail: info@gmibs.dk